Na temelju članka 18. Zakona o proračunu („Narodne novine“ broj 144/21) i članka 30. Statuta Općine Selnica („Službeni glasnik Međimurske županije“ broj 5/21, 16/22), Općinsko vijeće Općine Selnica na 16. sjednici, održanoj 16. prosinca 2022. godine, donijelo je:

**ODLUKU**

**o izvršavanju Proračuna Općine Selnica**

**za 2023. godinu**

Članak 1.

Ovom Odlukom uređuje se način izvršavanja Proračuna Općine Selnica za 2023. godinu (u daljnjem tekstu: Proračun), upravljanje prihodima i primicima, te rashodima i izdacima.

Članak 2.

Proračun se sastoji od plana za proračunsku godinu i projekcija za sljedeće dvije godine, a sadrži financijske planove proračunskih korisnika prikazane kroz opći i posebni dio i obrazloženje proračuna.

Opći dio proračuna sadrži sažetak Računa prihoda i rashoda i Računa financiranja. Račun prihoda i rashoda proračuna sastoji se od prihoda i rashoda iskazanih prema izvorima financiranja i ekonomskoj klasifikaciji te rashoda iskazanih prema funkcijskoj klasifikaciji. U računu financiranja iskazuju se primici od financijske imovine i zaduživanja te izdaci za financijsku imovinu i otplate instrumenata zaduživanja prema izvorima financiranja i ekonomskoj klasifikaciji.

Posebni dio proračuna sastoji se od plana rashoda i izdataka proračuna jedinice lokalne i područne (regionalne) samouprave i njezinih proračunskih korisnika iskazanih po organizacijskoj klasifikaciji, izvorima financiranja i ekonomskoj klasifikaciji, raspoređenih u programe koji se sastoje od aktivnosti i projekata.

Obrazloženje proračuna sastoji se od obrazloženja općeg dijela proračuna i obrazloženja posebnog dijela proračuna.

Članak 3.

 Proračun se donosi i izvršava u skladu s načelima jedinstva i točnosti, proračunske godine, višegodišnjeg planiranja, uravnoteženosti, obračunske jedinice, univerzalnosti, specifikacije, dobrog financijskog upravljanja i transparentnosti.

 Proračun se izvršava od 01.01.2023. do 31.12.2023. godine, sukladno odredbama Zakona o proračunu („Narodne novine“, broj 144/21).

 Naredbodavac za izvršenje Proračuna je općinski načelnik u skladu sa zakonima i Statutom Općine Selnica.

Članak 4.

Prihodi Proračuna ubiru se i uplaćuju u Proračun u skladu sa zakonom ili drugim propisima, neovisno o visini planiranih prihoda u Proračunu.

Vlastiti prihodi proračunskog korisnika Dječjeg vrtića Selnički zvončići planiraju se u Proračunu, no isti se ne uplaćuju u Proračun, već se troše u skladu s financijskim planom proračunskog korisnika.

Korisnik tromjesečno izvještava Općinu Selnica o ostvarenim prihodima i primicima, rashodima i izdacima. Temeljem dostavljenih izvještaja ostvarenje prihoda i primitaka, te rashoda i izdataka evidentira se u Proračunu općine.

Za potrebe izrade konsolidiranih izvještaja proračunski korisnik polugodišnje i godišnje izvještava o strukturi ostvarenih i utrošenih vlastitih prihoda. Proračunski korisnik dužan je polugodišnji i godišnji izvještaj o izvršenju financijskog plana podnijeti predstavničkom tijelu na suglasnost.

Proračunski korisnik može preuzimati obveze najviše do visine sredstava osiguranih u Proračunu.

Članak 5.

 U Proračunu se utvrđuju sredstva za proračunsku zalihu, koja se koriste za nepredviđene namjene za koje u Proračunu nisu osigurana sredstva ili nisu utvrđena dostatna sredstva.

 Sredstva proračunske zalihe koriste se za financiranje rashoda nastalih pri otklanjanju posljedica elementarnih nepogoda, epidemija, ekoloških nesreća i sl., te za druge neraspoređene rashode u tijeku godine.

 O utrošku proračunske zalihe općinski načelnik izvješćuje Općinsko vijeće polugodišnje.

 Članak 6.

 Nabave roba, usluga i radova pojedinačne vrijednosti do 9.290,60 eura koji su predviđeni ovim Proračunom, ovlašten je provesti općinski načelnik.

 Nabave roba, usluga i radova pojedinačne vrijednosti iznad 9.290,60 eura do 26.544,56 eura za robu i usluge i do 66.361,40 eura za radove koji su predviđeni ovim Proračunom, provodi Stručno povjerenstvo za provedbu postupaka jednostavne nabave Općine Selnica u skladu s Pravilnikom o provedbi postupaka jednostavne nabave u Općini Selnica („Službeni glasnik Međimurske županije“, broj 3/17).

 Nabave roba, usluga i radova pojedinačne vrijednosti iznad 26.544,56 eura za robu i usluge, te iznad 66.361,40 eura za radove koji su obuhvaćeni ovim Proračunom, provodi Stručno povjerenstvo u skladu sa Zakonom o javnoj nabavi („Narodne novine“, broj 120/16, 114/22).

Članak 7.

 Postupak zaduživanja na teret općinskog Proračuna obavlja se sukladno odredbama Zakona o Proračunu («Narodne novine», broj 144/21) i Pravilnika o postupku dugoročnog zaduživanja, te davanja jamstava i suglasnosti jedinica lokalne i područne (regionalne) samouprave („Narodne novine“, broj 67/22).

Članak 8.

 Općinski načelnik dužan je Općinskom vijeću podnijeti polugodišnji i godišnji izvještaj o izvršenju Proračuna u zakonskim rokovima.

Članak 9.

 Ova Odluka stupa na snagu dan nakon objave u „Službenom glasniku Međimurske županije“, a primjenjuje se od 1. siječnja 2023. godine.

OPĆINSKO VIJEĆE OPĆINE SELNICA

KLASA: 400-08/22-01/07

URBROJ: 2109-15-22-01

Selnica, 16.prosinca 2022. Predsjednik

 Općinskog vijeća

 Nikola Hren, dipl.iur.